Afleiding wat boei, gehul in komedie | Netwerk24
Deur Sonja van der Westhuizen 14 September 2020 05:01
PUSHKIN PRESS, R250
Spark se speelse stofjas is die eerste leidraad dat dié debuut iets anders kan bied as die Westerse leesstof waaraan ons gewoond is.
Selfs gesoute lesers van Japannese skrywers se spoggerige Murakami-kennis gaan hier nie hond haaraf maak nie.
Maar voordat jy meer oor die komediant Matayoshi se aweregse novelle aanhoor, 'n kort les in die tradisionele Japannese kultuurvorm manzai.
Hoekom? Daarsonder sal Spark doodgewoon bisar wees.
Manzai is 'n tipe opstaan-komedie oorspronklik uit die Heian-periode. Vandag is dit steeds een van Japan se gewildste vorme van vermaak.
Die manzai-duo bestaan uit die boke, die vergeetagtige, dommerige en verwarde karakter, en die tsukkomi, die intelligente karakter wat voortdurend sy medespeler se misverstande moet korrigeer en verduidelik.
Die twee se oordrewe gekskeerdery maak staat op woordspelings, dubbele betekenisse en fisiese komedie.
In hierdie manzai-wêreld tref ons twee sukkelende, rigtinglose figure aan – Tokunaga en Kamiya. Tokunaga sien Kamiya optree en is beïndruk met sy vreeslose en aanvallende styl. Hy oortuig Kamiya om sy mentor te word.
Kamiya se manzai-persona is ongelukkig nie beperk tot die verhoog nie en sy absurde, selfvernietigende optrede bedreig sy reeds kwynende loopbaan.
Spark is 'n melancholies-komiese studie van vriendskap wat by tye self aan 'n manzai-optrede herinner en wat die waagmoed om jou drome na te jaag en die gepaardgaande selfweifeling uitlig.
Dit was 'n fenomeen in Japan en is later in 'n Netflix-reeks omgeskep. Nes manzai sal Matayo­shi se skryfstyl en niche-grappies nie in almal se smaak val nie. Spark is egter 'n fassinerende afleiding met meer lyf as wat dit met 'n oogopslag beloof.